CELEX: 32017D0319
Language: et
Date: 2017-02-21 00:00:00
Title: Nõukogu rakendusotsus (EL) 2017/319, 21. veebruar 2017, millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285

24.2.2017   
            
            
               ET
            
            
               Euroopa Liidu Teataja
            
            
               L 47/7
            
         NÕUKOGU RAKENDUSOTSUS (EL) 2017/319,
   21. veebruar 2017,
   millega muudetakse rakendusotsust 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artiklit 395,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Direktiivi 2006/112/EÜ artikli 285 kohaselt võivad liikmesriigid, kes ei ole kasutanud nõukogu teise direktiivi 67/228/EMÜ (2) artiklis 14 sätestatud võimalust, vabastada käibemaksust maksukohustuslased, kelle aastakäive ei ületa 5 000 eurot või sellele vastavat summat omavääringus. Samuti võivad nad anda astmelisi maksusoodustusi maksukohustuslastele, kelle aastakäive ületab nende poolt selle kohaldamiseks kehtestatud ülemmäära.
            
         
               (2)
            
            
               Nõukogu rakendusotsusega 2013/677/EL (3) lubati Luksemburgil kuni 31. detsembrini 2016 kohaldada meetmena, millega tehakse erand direktiivi 2006/112/EÜ artiklist 285 (edaspidi „erandmeede“), käibemaksuvabastust maksukohustuslaste suhtes, kelle aastakäive ei ületa 25 000 eurot.
            
         
               (3)
            
            
               Kirjas, mille komisjon registreeris 26. septembril 2016, taotles Luksemburg luba pikendada erandmeetme kohaldamisaega alates 1. jaanuarist 2017 ning samal ajal suurendada künnist 25 000 eurolt 30 000 eurole.
            
         
               (4)
            
            
               Komisjon teavitas teisi liikmesriike Luksemburgi taotlusest 4. oktoobri 2016. aasta kirjadega. Komisjon teatas 5. oktoobri 2016. aasta kirjaga Luksemburgile, et tal on taotluse hindamiseks kogu vajalik teave.
            
         
               (5)
            
            
               Luksemburgi esitatud teabe kohaselt saaks erandmeetme abil direktiivi 2006/112/EÜ XI jaotise 2.–6. peatükis osutatud käibemaksukohustusi potentsiaalselt vähendada varasemaga võrreldes veel 970 maksukohustuslast. See vähendaks ka maksuhalduri halduskoormust väikeettevõtjate maksukogumise ja auditeerimise osas.
            
         
               (6)
            
            
               Kuna erandmeetmega vähendatakse käibemaksukohustusi väikeettevõtjate jaoks, kes võivad kooskõlas direktiivi 2006/112/EÜ artikliga 290 siiski jätkuvalt valida tavapärase käibemaksusüsteemi, tuleks Luksemburgil lubada kohaldada kõrgemat künnist kuni 31. detsembrini 2019.
            
         
               (7)
            
            
               Tavaliselt tehakse erandid piiratud ajaks, et oleks võimalik hinnata nende asjakohasust ja tõhusust. Lisaks, kuna direktiivi 2006/112/EÜ artiklid 281–294 väikeettevõtjate erikorra kohta on läbivaatamisel, on võimalik, et neid sätteid muutev direktiiv võib jõustuda enne 31. detsembrit 2019. Erandmeede peaks seetõttu olema ajaliselt piiratud ning sisaldama aegumisklauslit.
            
         
               (8)
            
            
               Erandmeetmega taotletavate eesmärkide, eelkõige häiriva mõju vältimise ja võrdsete võimaluste tagamise saavutamise tagamiseks on asjakohane hakata käesolevat otsust kohaldama alates 1. jaanuarist 2017. Erandmeetme tagasiulatuva kohaldamise ettenägemisel austatakse asjaomaste isikute õiguspäraseid ootusi, kuna kõnealune erandmeede ei riiva ettevõtjate ja üksikisikute õigusi ja kohustusi.
            
         
               (9)
            
            
               Luksemburgi esitatud teabe kohaselt ei avalda kõrgem künnis olulist mõju lõpptarbimise etapis kogutava maksutulu kogusummale.
            
         
               (10)
            
            
               Erandmeede on kooskõlas eesmärkidega, mis on püstitatud komisjoni 25. juuni 2008. aasta teatises „„Kõigepealt mõtle väikestele“ – Euroopa väikeettevõtlusalgatus „Small Business Act““.
            
         
               (11)
            
            
               Erandmeetmel ei ole mõju käibemaksust saadavatele liidu omavahenditele, sest Luksemburg arvutab välja nõukogu määruse (EMÜ, Euratom) nr 1553/89 (4) artikli 6 kohase hüvitise.
            
         
               (12)
            
            
               Seepärast tuleks rakendusotsust 2013/677/EL vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusotsuse 2013/677/EL artiklid 1 ja 2 asendatakse järgmisega:
   
      „Artikkel 1
      Erandina direktiivi 2006/112/EÜ artiklist 285 lubatakse Luksemburgil anda käibemaksuvabastus maksukohustuslastele, kelle aastakäive ei ületa 30 000 eurot.
      Artikkel 2
      Käesolev otsus jõustub selle teatavakstegemise päeval.
      Otsust kohaldatakse alates 1. jaanuarist 2017 kuni 31. detsembrini 2019 või kuupäevani, mil jõustub direktiiv, millega muudetakse direktiivi 2006/112/EÜ artikleid 281–294, milles käsitletakse väikeettevõtjate erikorda, olenevalt sellest, kumb kuupäev on varasem.“
   
   Artikkel 2
   Käesolev otsus on adresseeritud Luksemburgi Suurhertsogiriigile.
   
      Brüssel, 21. veebruar 2017
      
         
            Nõukogu nimel
         
         
            eesistuja
         
         E. SCICLUNA
      
   
   
      (1)  ELT L 347, 11.12.2006, lk 1.
   
      (2)  Nõukogu 11. aprilli 1967. aasta teine direktiiv 67/228/EMÜ käibemakse käsitlevate liikmesriikide õigusaktide ühtlustamise kohta – ühise käibemaksusüsteemi struktuur ja kohaldamiskord (EÜT 71, 14.4.1967, lk 1303/67).
   
      (3)  Nõukogu 15. novembri 2013. aasta rakendusotsus 2013/677/EL, mille kohaselt lubatakse Luksemburgil kehtestada erimeede, millega tehakse erand ühist käibemaksusüsteemi käsitleva direktiivi 2006/112/EÜ artiklist 285 (ELT L 316, 27.11.2013, lk 33).
   
      (4)  Nõukogu 29. mai 1989. aasta määrus (EMÜ, Euratom) nr 1553/89 käibemaksust laekuvate omavahendite kogumise kindla ühtse korra kohta (EÜT L 155, 7.6.1989, lk 9).